ఇయార్పగై నాయనార్

**ఇయర్పాగై నాయనార్**, (వీరిని ఇయర్పాగైయార్, ఇయర్పాహై నాయనార్, ఇయర్పాగైయ నాయనార్, ఇయర్ప్పకై నాయనార్ అని కూడా పిలుస్తారు) ఒక నాయనార్ సాధువు. హిందూ మతంలోని శైవమతం విభాగంలో ఆయనను పూజిస్తారు. సాధారణంగా 63 మంది నాయనార్ల జాబితాలో ఇతన్ని మూడవవాడిగా పరిగణిస్తారు.
## జీవితం
ఇయర్పాగై నాయనార్ జీవితం సెక్కిళార్ (12వ శతాబ్దం) రాసిన తమిళ గ్రంథం *[[పెరియ పురాణం]]*లో వర్ణించబడింది, ఇది 63 మంది నాయనార్ల జీవిత చరిత్రల సంకలనం. నాయనార్ విపరీతమైన దాతృత్వ స్వభావం ప్రకృతి ప్రపంచ రీతులకు విరుద్ధంగా ఉన్నందున, అతని పేరు "ఇయర్పాగై"కి "ప్రకృతికి విరుద్ధం" అని అర్థం.

ఇయర్పాగై నాయనార్ కావేరి పూం పట్టణంలో (దీనిని పుహార్ లేదా పూంపుహార్ అని కూడా పిలుస్తారు) జన్మించాడు. ఇది కావేరి నది బంగాళాఖాతంలో కలిసే ముఖద్వారం వద్ద ఉన్న ఓడరేవు నగరం. చోళ రాజ్య ప్రాచీన రాజధాని అయిన పుహార్ భారతదేశంలోని తమిళనాడు రాష్ట్రం, మయిలాడుతురై జిల్లాలో ఉంది. ఇయర్పాగై నాయనార్ వైశ్య (వ్యాపారి) కులానికి చెందినవాడు. తీవ్రమైన శైవుడు (శివ భక్తుడు), అతను శివుడికి, ఆయన భక్తులకు సేవ చేశాడు. సంపన్న వ్యాపారి అయిన అతను, శివభక్తుడు అడిగిన దేనినీ కాదనడనే కీర్తిని గడించాడు.

ఒకసారి, వివాహితుడైన ఇయర్పాగైని పరీక్షించాలని శివుడు నిర్ణయించుకున్నాడు. దేవుడు శైవునిగా (శివనాడియార్, పూజారి కుల సభ్యుడు) మారువేషంలో ఇయర్పాగై ఇంటికి చేరుకోగా, ఇయర్పాగై, అతని భార్య అతనికి స్వాగతం పలికారు. వృద్ధ శివనాడియార్ ఇయర్పాగై దాతృత్వ కథలను విని అతని వద్దకు వచ్చినట్లు చెప్పాడు. అతనికి ఏమి కావాలని అడిగినప్పుడు, శివనాడియార్ తన ఇంటికి వచ్చి, తనను, తన ఇంటి పనులను చూసుకోవడానికి ఇయర్పాగై భార్యను పంపాలని కోరాడు. బ్రహ్మచర్య వ్రతం కారణంగా తాను ఎప్పుడూ వివాహం చేసుకోలేదని, వృద్ధాప్యంలో తనను చూసుకోవడానికి పిల్లలు లేరని శివనాడియార్ చెప్పాడు. అందువలన, తన సొంత తండ్రిలాగా తనను చూసుకోవడానికి ఎవరైనా కావాలని కోరాడు. అయితే, శివనాడియార్ తన సుదూర పట్టణంలో పూజారిగా పనిచేయడం కొనసాగించినందున, ఆమె అతనికి సేవ చేయడానికి వారి స్వగ్రామానికి చాలా దూరంగా ఉన్న ఆ ప్రదేశంలో నివసించవలసి ఉంటుంది, ఆమె తన భర్తతో ఉండలేకపోతుంది.

వ్యాపారి తన భార్యకు ఈ విన్నపం గురించి చెప్పాడు. ఆమె మొదట భయపడినా, తరువాత దానిని తన భర్త ఆజ్ఞగా భావించి అంగీకరించింది. ఇయర్పాగై భార్య శివనాడియార్ పాదాలకు పూజ చేసి, అతనితో పాటు వెళ్ళడానికి సిద్ధమైంది. సందర్శకుడు ఇయర్పాగైని మరొక సహాయం అడిగాడు. తనను, ఆ భార్యను పట్టణం వెలుపలి వరకు తోడుగా వచ్చి రక్షణ కల్పించాలని, అతని బంధువుల నుండి రక్షించాలని వ్యాపారిని అభ్యర్థించాడు. ఇయర్పాగై తన కత్తి, కవచాన్ని తీసుకుని తన అతిథి, తన భార్యతో పాటు వారి ప్రయాణంలో తోడుగా వెళ్ళాడు.

ఇంతలో, ఆమె తన జీవితాన్ని గడపడానికి బదులుగా బానిసగా మారబోతోందని భార్య, ఇయర్పాగై బంధువులు ఆగ్రహించారు. వివిధ ఆయుధాలు ధరించి, వారు మార్గమధ్యంలో ఆ ముగ్గురిని పట్టుకుని "కామాంధుడైన" శివనాడియార్‌ను బెదిరించారు. శివనాడియార్ తన సంరక్షకురాలిని భయంగా చూసినప్పుడు, ఆమె అతన్ని ఓదార్చింది. వ్యాపారి పారిపోవాలని లేదా తన కోపాన్ని ఎదుర్కోవాలని బంధువులను హెచ్చరించాడు. యుద్ధవిద్యలో నైపుణ్యం ఉన్న ఇయర్పాగై, ప్రత్యర్థులపై దాడి చేశాడు, నలువైపుల నుండి వస్తున్న దాడులను ఎదుర్కొంటూ శివ పంచాక్షరిని జపిస్తూ తన బంధువులను వధించాడు. ఆ ముగ్గురూ తిరు చాయ్కాడు (సాయవనం అని ప్రస్తుతం పిలుస్తారు) సమీపిస్తున్నప్పుడు, ఇయర్పాగై నాయనార్‌ను తిరిగి వెళ్ళమని శివనాడియార్ చెప్పాడు. నాయనార్ శివనాడియార్ ముందు సాష్టాంగ నమస్కారం చేసి వెళ్ళిపోయాడు. అకస్మాత్తుగా, అతను శివనాడియార్ సహాయం కోసం వేస్తున్న కేకలు విన్నాడు, ఎవరైనా మళ్లీ శివనాడియార్‌పై దాడి చేశారేమోనని తనిఖీ చేయడానికి వేగంగా వెనక్కి వెళ్ళాడు. ఇయర్పాగై ఆ ప్రదేశానికి చేరుకునే సరికి, శివనాడియార్ అదృశ్యమయ్యాడు, అతని భార్య ఒంటరిగా నిలబడి ఉంది. శివుడు, పార్వతీదేవి దంపతుల ముందు ప్రత్యక్షమయ్యారు. నాయనార్ భక్తితో నమస్కరించాడు; శివుడు నాయనార్ భక్తిని ప్రశంసించి ఆ దంపతులను తన దైవిక నివాసమైన కైలాసానికి తీసుకువెళ్ళాడు. నాయనార్ చేతిలో మరణించిన బంధువులు స్వర్గం చేరుకున్నారు.

## స్మరణ

అత్యంత ప్రముఖ నాయనార్లలో ఒకరైన సుందరార్ (8వ శతాబ్దం) నాయనార్ సాధువుల కీర్తన అయిన *తిరుతొండ తొగై*లో ఇయర్పాగై నాయనార్‌ను అత్యంత దాతృత్వం గలవాడిగా కీర్తిస్తూ పూజించాడు. తమిళ కవి గోపాలకృష్ణ భారతి (1810-1896) *ఇయర్పాగై నాయనార్ చరిత్రం* అనే సంగీత నాటకాన్ని రచించాడు. ఇందులో నాయనార్ జీవితం ఆధారంగా 21 పాటలు, కొన్ని పద్యాలు ఉన్నాయి.

చంద్రుడు ఉత్తర ఫల్గుణి (ఉత్తర) నక్షత్రం ప్రవేశించినప్పుడు, తమిళ నెల అయిన మార్గళి (మార్గశిర) నెలలో ఇయర్పాగై నాయనార్‌ను పూజిస్తారు. అతను కిరీటంతో, నమస్కరిస్తున్న చేతులతో (అంజలి ముద్ర చూడండి) చిత్రీకరించబడ్డాడు. 63 మంది నాయనార్లలో భాగంగా అతను సమిష్టి ఆరాధనను అందుకుంటాడు. వారి విగ్రహాలు, అతని పనుల సంక్షిప్త వృత్తాంతాలు తమిళనాడులోని అనేక శివాలయాలలో కనిపిస్తాయి. పండుగలలో వారి చిత్రాలను ఊరేగింపుగా తీసుకువెళతారు.

ఇయర్పాగై నాయనార్ ముందు శివుడు ప్రత్యక్షమైనట్లు వర్ణించబడిన సాయవనంలోని శివునికి అంకితం చేయబడిన ఛాయావనేశ్వరర్ ఆలయానికి ఈ నాయనార్‌తో ప్రత్యేక అనుబంధం ఉంది. పుహార్ వద్ద కావేరి ముఖద్వారంలో స్నానం చేసిన తరువాత, భక్తులు ఈ ఆలయంలో పూజలు చేస్తారు. ఇయర్పాగై నాయనార్, అతని భార్యకు అంకితం చేయబడిన ఒక మందిరం ఈ ఆలయంలో ఉంది. మార్గశిర మాసంలో గొప్ప ఇయర్పాగై నాయనార్ పవిత్ర మోక్ష దినం సందర్భంగా ప్రత్యేక ఐదు రోజుల ఆలయ పండుగను జరుపుకుంటారు. తమిళ నెలలైన చిత్రై (చైత్రం), వైకాసి (వైశాఖం) (ఏప్రిల్ నుండి జూన్ వరకు, ఇవి వేసవి నెలలకు అనుగుణంగా ఉంటాయి) లలో, ఈ ఆలయంలో నాయనార్ పేరు మీద సందర్శించే భక్తులకు నీరు, మజ్జిగ అందించడం ఒక సంప్రదాయం.

## మూలాలు

వర్గం:నాయనార్లు
వర్గం:శైవం